1.  ปัจจัยความเสี่ยง

ธุรกิจโรงพยาบาลจะมีความผันผวนน้อยกว่าธุรกิจอื่น
แต่ภาวะเศรษฐกิจที่ตกต่ำอย่างรุนแรงและต่อเนื่อง ตั้งแต่ปี 2540
เป็นต้นมามีผลกระทบต่อการดำเนินงานของธุรกิจโรงพยาบาลอย่างมาก
และเนื่องจากก่อนช่วงนั้นเป็นช่วงเวลาที่โรงพยาบาลส่วนใหญ่มีการขยายการลงทุนเพิ่มขึ้นมาก
ส่งผลให้ธุรกิจโรงพยาบาลประสบกับปัญหาการขาดสภาพคล่องทางการเงิน
รวมทั้งมีผลตอบแทนต่อสินทรัพย์ในระดับที่ต่ำเนื่องจากอัตราการใช้สินทรัพย์ถาวรอยู่ในระดับที่ต่ำ

ปัจจัยเสี่ยงแบ่งเป็น 2 ประการใหญ่ ๆ

1.1 ปัจจัยเสี่ยงที่เป็นระบบ (Systematic Risk)
เป็นความเสี่ยงอันเกิดจากปัจจัยภายนอกซึ่งไม่สามารถควบคุมได้ เช่น

 ก. ความเสี่ยงจากภาวะเศรษฐกิจ

ภาวะเศรษฐกิจที่ตกต่ำมากในขณะนี้ได้ส่งผลกระทบให้รายได้ของประชาชนลดลง
และเป็นปัจจัยสำคัญที่ทำให้พฤติกรรมของประชาชนเปลี่ยนแปลงไป
โดยอาจจะเข้ารับการรักษาในระยะเวลาที่สั้นลงหรืออาจจะใช้วิธีการรักษาตนเองโดยการปรึกษาจากเภสัชกรตามร้านขายยา
หรือเลือกที่จะเข้ารักษาในโรงพยาบาลรัฐบาลแทน ซึ่งยังผลให้รายได้ของธุรกิจโรงพยาบาลลดลง
นอกจากนี้ ภาวะเศรษฐกิจที่ตกต่ำทำให้ธุรกิจหลายแห่งต้องปิดกิจการไป
ซึ่งธุรกิจเหล่านั้นส่วนใหญ่มีสวัสดิการให้กับพนักงานในการเข้ารักษาพยาบาลกับโรงพยาบาล
จึงทำให้รายได้ของโรงพยาบาลจากส่วนนี้ลดลงมากเมื่อเปรียบเทียบกับช่วงก่อนเศรษฐกิจตกต่ำ

ข. ความเสี่ยงจากราคาสินค้าเกษตร

ธุรกิจการเกษตรเป็นธุรกิจสำคัญที่สร้างรายได้ให้กับคนส่วนใหญ่ในประเทศไทย ดังนั้น
ราคาสินค้าเกษตรจึงมีความสำคัญต่อรายได้ในแต่ละปีของเกษตรกร ซึ่งมีผลต่อกำลังซื้อของประชาชน
โดยเฉพาะอย่างยิ่ง ธุรกิจในระดับภูมิภาค อาศัยเกษตรกรรมเป็นหลัก
และเป็นปัจจัยหนึ่งที่ส่งผลกระทบต่อรายได้กิจการโรงพยาบาล

ค. ความเสี่ยงจากอัตราดอกเบี้ย

ธุรกิจโรงพยาบาลเป็นธุรกิจที่ต้องใช้เงินลงทุนค่อนข้างสูงไม่ว่าจะเป็นการก่อสร้างอาคารโรงพยาบาลหรือเครื่องมือแพทย์
โดยแหล่งเงินทุนที่สำคัญ คือ การกู้ยืมจากสถาบันการเงิน ดังนั้น
ระดับของอัตราดอกเบี้ยจึงจัดได้ว่าเป็นต้นทุนทางการเงินที่สำคัญของธุรกิจโรงพยาบาล
โดยหากระดับอัตราดอกเบี้ยปรับเพิ่มขึ้นมากจะส่งผลให้ธุรกิจโรงพยาบาลประสบปัญหากับการชำระคืนเหมือนกับที่เคยเกิดขึ้นในปี
2541 ขณะเดียวกันหากอัตราดอกเบี้ยที่ต่ำลงมาก
เนื่องจากสถาบันการเงินซึ่งมีเงินเหลือมากในคลังแต่ไม่ยอมปล่อยเงินกู้เพราะขาดความเชื่อมั่นในเศรษฐกิจ
ทำให้ภาคธุรกิจขาดเงินทุนหมุนเวียน ขาดสภาพคล่องได้ง่าย หากธุรกิจเกิดผันผวน

ง. ความเสี่ยงจากอัตราแลกเปลี่ยน

ความไม่คงที่ของอัตราแลกเปลี่ยนมีผลกระทบต่อธุรกิจโรงพยาบาล
เนื่องจากเครื่องมือและอุปกรณ์การแพทย์รวมทั้งยาและเวชภัณฑ์บางชนิดจำเป็นต้องสั่งซื้อจากต่างประเทศ
ดังนั้นความผันผวนของอัตราแลกเปลี่ยนจึงอาจมีผลกระทบให้ต้นทุนกิจการของธุรกิจโรงพยาบาลสูงขึ้น

จ. อัตราเงินเฟ้อ

ระดับของอัตราเงินเฟ้อมีผลกระทบให้กำลังซื้อของประชาชนลดลง
การที่ระดับอัตราเงินเฟ้อที่สูงจะมีผลต่อเนื่องให้ระดับของอัตราดอกเบี้ยเพิ่มขึ้นซึ่งจะมีผลกระทบให้ต้นทุนทางการเงินของธุรกิจโรงพยาบาลเพิ่มขึ้น

ฉ. โครงการสุขภาพดีถ้วนหน้า (30 บาท)

เป็นนโยบายใหม่ของรัฐบาล เพิ่งเริ่มใช้เมื่อต้นเมษายน 2544
เนื่องจากโครงการนี้รัฐบาลจะจัดสรร ประชาชนตามสำมะโนครัว ให้ไปใช้บริการ
ตามโรงพยาบาลที่ทางการจัดให้ ซึ่งส่วนมากจะเป็นโรงพยาบาลของรัฐ
และเนื่องจากเศรษฐกิจตกต่ำอย่างต่อเนื่อง ทำให้ประชาชนเปลี่ยนมาใช้บริการของโครงการ 30
บาทมากขึ้น เป็นการโยกย้ายผู้ใช้บริการเดิมจากโรงพยาบาลเอกชน
ไปใช้บริการโรงพยาบาลของรัฐมากขึ้น โดยเฉพาะโรงพยาบาลเอกชนในภูมิภาค
ประชาชนมีฐานะเศรษฐกิจที่ต่ำกว่า จะได้รับผลกระทบมากกว่าในกรุงเทพมหานคร
ซึ่งประชาชนมีฐานะเศรษฐกิจที่สูงกว่า

 1.2 ปัจจัยเสี่ยงที่ไม่เป็นระบบ (Unsystematic Risk) เป็นความเสี่ยงที่เกิดขึ้นเฉพาะธุรกิจซึ่งสามารถควบคุมได้

 ก. การแข่งขัน

การแข่งขันของธุรกิจโรงพยาบาลในปัจจุบันบริเวณจังหวัดอุดรธานีอยู่ในระดับที่สูงมาก
โดยเฉพาะอย่างยิ่งการใช้กลยุทธ์ด้านราคา
ซึ่งส่งผลให้ผู้ประกอบการที่มีเงินทุนขนาดเล็กหรือผู้ประกอบการรายใหญ่ที่มีปัญหาสภาพคล่องไม่สามารถแข่งขันได้และต้องปิดกิจการไป
อย่างไรก็ตามโรงพยาบาล นอร์ทอีสเทอร์น- วัฒนา เป็นโรงพยาบาลเอกชนขนาด 100 เตียง
ซึ่งเป็นขนาดที่สามารถควบคุมต้นทุนค่าใช้จ่ายได้ง่ายประกอบกับเป็นโรงพยาบาลเอกชนของจังหวัดอุดรธานี
ที่ได้ประกอบธุรกิจด้านนี้มานานร่วม 17 ปีแล้ว ทำให้เป็นที่ยอมรับของประชาชนในจังหวัดอุดรธานี
และจังหวัดใกล้เคียงรวมทั้งประชาชนในประเทศลาว
นอกจากนี้โรงพยาบาลยังได้ปรับปรุงการบริการให้มีคุณภาพได้มาตรฐานเพิ่มขึ้นเรื่อย ๆ
โดยได้ผ่านการรับรองคุณภาพมาตรฐานสากล ISO 9002 เมื่อต้นปี 2543 และ ISO 9001-2000
ทั้งระบบเมื่อกลางปี 2544 นี้

 ข. บุคลากร

ภาวะการขาดแคลนบุคลากรทางการแพทย์ในต่างจังหวัดเป็นปัญหาสำคัญของธุรกิจโรงพยาบาล
ซึ่งส่งผลให้มีการแข่งขันเพื่อแย่งชิงบุคลากรมาก ทำให้ต้นทุนด้านบุคลากรสูง
แต่โรงพยาบาลนอร์ทอีสเทอร์-วัฒนา
ได้แก้ไขโดยการใช้บุคลากรร่วมกันระหว่างโรงพยาบาลกับโรงพยาบาลในเครือ
ทำให้ช่วยลดค่าใช้จ่ายด้านบุคลากรลงได้

 ค. การจัดหายาและเวชภัณฑ์

โรงพยาบาลนอร์ทอีสเทอร์-วัฒนา ได้สั่งซื้อยาและเวชภัณฑ์ร่วมกับโรงพยาบาลในเครือ
ทำให้มีอำนาจต่อรองกับผู้ขายและผู้ผลิตมากขึ้น
ซึ่งได้รับประโยชน์ทั้งในเรื่องของราคาและระยะเวลาในการชำระเงิน
และการควบคุมยาและเวชภัณฑ์คงคลังให้มีประสิทธิภาพยิ่งขึ้น และลดค่าใช้จ่ายลงได้ด้วย

ส่วนด้านการเงินนั้น บริษัทได้เจรจาปรับโครงสร้างหนี้กับสถาบันการเงินเรียบร้อยแล้ว
โดยขยายเวลาการชำระหนี้ออกไป
เพื่อความเหมาะสมกับความสามารถของบริษัทในการพัฒนาตนเองให้มั่นคงยั่งยืน